**Vabilo na razstavo ob izidu knjige *Inkunabule v Novi Gorici***

Frančiškanski samostan Kostanjevica v Novi Gorici v sredo, **7. februarja 2024**, ob 11., 13., 15. in 17. uri vabi na brezplačno vodenje po Škrabčevi knjižnici in razstavi inkunabul.

Izjemni kulturni dogodek pripravljajo ob izidu knjige ***Inkunabule v Novi Gorici***, ki jo bodo samostanu predstavili v torek, **6. februarja 2024, ob 17. uri**. Potek popisa inkunabul bo predstavil vodja projekta in urednik zbirke *Incunaboli* **Marco Palma**, o inkunabulah in njihovem pomenu pa bo spregovorila prof. **Cristina Dondi** z Univerze v Oxfordu, sekretarka in znanstvena sodelavka pri Konzorciju evropskih znanstvenih knjižnic (*Consortium of European Research Libraries* – CERL).

Knjiga ***Inkunabule v Novi Gorici*** je letos izšla pri italijanski založbi Viella. V okviru kulturnega praznika 2024 ji bodo v Novi gorici posvetili več dogodkov. V ponedeljek, 29. januarja 2024, na novinarski konferenci v Goriški knjižnici Franceta Bevka, na kateri bodo sodelovali **Irena Škvarč**, direktorica Goriške knjižnice, **p. Niko Žvokelj**, predstojnik samostana na Kostanjevici, **Marinka Brezigar**, lastnica zbirke Davida in Marinke Brezigar, **Samo Turel**, župan Mestne občine Nova Gorica in **Marco Menato**, soavtor knjige in predstavnik avtorjev. Dogodek bo povezovala **Tina Podgornik**.

Knjiga ***Inkunabule v Novi Gorici*** je delo štirih italijanskih strokovnjakov (Anna Scala, Claudia Rosalia Giordano, Marco Menato in Marco Palma), ki se ukvarjajo s popisi srednjeveških rokopisov in prvotiskov oz. inkunabul. To so prve tiskane knjige in sodijo v obdobje od iznajdbe tiskarskega stroja v sredini 15. stoletja do konca leta 1500. Odločitev za popis inkunabul na Goriškem je nastala v želji, da popišejo inkunabule v knjižnici, kjer še niso bile popisane in da tokrat ena iz serije knjig ***Incunaboli***, ki izhaja v Italiji, ne bi bila iz italijanskega prostora. Ideja se odlično vključuje tudi v projekt Nove Gorice in Gorice kot Evropske prestolnice kulture 2025 (www.go2025.eu). Znanje prispevajo italijanski strokovnjaki, material za delo pa so našli na slovenskih tleh. Na ta način popisane knjige dobijo še dodatno varnostno varovalo, ker se registrirajo v mednarodnem katalogu ISTC (*Incunabula Short Title Catalogue*) s popisi inkunabul iz vsega sveta.

V Novi Gorici se inkunabule nahajajo na treh mestih: največ jih je v Škrabčevi knjižnici v samostanu na Kostanjevici, pet v zasebni zbirki Davida in Marinke Brezigar v Solkanu in ena v Goriški knjižnici Franceta Bevka. Delo popisa inkunabul je trajajo skoraj tri leta, knjige pa so popisane po standardih, ki veljajo v katalogizaciji, za kar je nadvse pomembno sodelovanje različnih vrst bibliotekarske stroke. Novost predstavlja dejstvo, da je bilo za popis vsake inkunabule uporabljenih več bibliografskih znanj. Gre namreč za kolektivno delo katalogizacije, pri katerem je vsak sodelavec prispeval svoje strokovno znanje z namenom popolnejšega popisa. Celotno delo sta revidirali dr. Sonja Svoljšak in Blanka Avguštin Florjanovič. Na nek način knjiga Inkunabule v Novi Gorici predstavlja prototip popisa inkunabul, saj do sedaj tako popolnega kataloga v Sloveniji še nismo imeli. Delo je bilo prav zaradi tega izjemno zahtevno tudi za prevajanje.

S popisom inkunabul v zasebni zbirki Brezigar in v Goriški knjižnici Franceta Bevka ni bilo težav, ker so knjige v zelo dobrem stanju. Popolnoma drugače je bilo v samostanski knjižnici na Kostanjevici, saj je bil celoten knjižni fond med prvo svetovno vojno shranjen v kleti in neprimernim pogojem hrambe so bile izpostavljene tudi inkunabule. Zato so nekatere zelo poškodovane. Pri pregledovanju knjižnega fonda v Škrabčevi knjižnici je bilo odkrito, da sta dve knjigi, o katerih ni bilo nikakršnih podatkov, ker sta bili tako poškodovani, inkunabuli. Še več od tega pa se je zgodilo lanskega julija, ko se je v knjižnico na Kostanjevici vrnila inkunabula, ki je bila leta 1947 z ostalimi inkunabulami in nekaterimi starejšimi tiski odnesena v Trento. Sicer so jih po posredovanju državnih oblasti leta 1962 vrnili, ena izmed njih pa je ostala tam. Po poizvedovanju in posredovanju vodstva frančiškanske province, se je v nekaj mesecih ob odličnem sodelovanju slovenske in italijanske frančiškanske province, italijanskega ministrstva za kulturo in zavoda za varstvo kulturne dediščine, pogrešana inkunabula vrnila na svoje izvirno mesto. Vsa ta odkritja potrjujejo, kako pomembno je opravljeno delo in kakšno bogastvo skrivajo zidovi v naši neposredni bližini.

Knjiga ***Inkunabule v Novi Gorici*** je posebna še z enega vidika. Dva zvezka (v slovenskem in italijanskem jeziku) sta namreč vezana v eno knjigo. To je najlepše darilo Frančiškanskega samostana Kostanjevica, Goriške knjižnice Franceta Bevka in gospe Marinke Brezigar obema Goricama ob pomembnem imenovanju za **Evropsko prestolnico kulture 2025**.